32005D0809
L 304/14
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 7 ноември 2005 година
за сключване на Споразумение между Европейската общност и Република Албания за реадмисия на незаконно пребиваващи лица
(2005/809/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 63, точка 3, буква б) от него във връзка с член 300, параграф 2, първа алинея, второ изречение и член 300, параграф 3, първа алинея от него,
като взе предвид предложението на Комисията,
като взе предвид становището на Европейския парламент (1),
като има предвид, че:
(1)
Комисията договори от името на Европейската общност споразумение с Република Албания относно реадмисия на незаконно пребиваващи лица.
(2)
Споразумението бе подписано от името на Европейската общност на 14 април 2005 г., при условие че бъде сключено на по-късна дата, съгласно Решение 2005/371/ЕО (2).
(3)
Споразумението следва да бъде одобрено.
(4)
Споразумението учредява Съвместен комитет за реадмисия на незаконно пребиваващи лица с право да взема решения с юридическа сила по някои технически въпроси. Следователно уместно е да се предвидят опростени процедури за приемане на позицията на Общността в такива случаи.
(5)
Съгласно член 3 от Протокола за позицията на Обединеното кралство и Ирландия, приложен към Договора за Европейския съюз и към Договора за създаване на Европейската общност, Обединеното кралство нотифицира желанието си да участва в приемането и изпълнението на настоящото решение.
(6)
Съгласно член 1 и 2 от Протокола за позицията на Обединеното кралство и Ирландия, приложен към Договора за Европейския съюз и към Договора за създаване на Европейската общност, и без това да накърнява член 4 от съответния протокол, Ирландия не участва в приемането на настоящото решение и не е обвързана с него, нито задължена да го изпълнява.
(7)
Съгласно член 1 и 2 от Протокола за позицията на Дания, приложен към Договора за Европейския съюз и към Договора за създаване на Европейската общност, Дания не участва в приемането на настоящото решение и не е обвързана с него, нито задължена да го изпълнява,
РЕШИ:
Член 1
Одобрява от името на Общността Споразумението между Европейската общност и Република Албания за реадмисия на незаконно пребиваващи лица и приложените към него декларации (3).
Член 2
Председателят на Съвета представя нотификацията, предвидено в член 22, параграф 2 от споразумението (4).
Член 3
Комисията, подпомагана от експерти на държавите-членки, представлява Общността в Съвместния комитет за реадмисия, учреден съгласно член 18 от споразумението.
Член 4
Комисията след консултация със специален комитет, определен от Съвета, приема позицията на Общността в смесения комитет за реадмисия по отношение приемането на вътрешен регламент на този комитет, съгласно член 18, параграф 5 от споразумението.
По отношение на всички други решения на Съвместния комитет за реадмисия Съветът приема позицията на Общността с квалифицирано мнозинство по предложение на Комисията.
Член 5
Настоящото решение е публикувано в Официален вестник на Европейския съюз.
Съставено в Брюксел на 7 ноември 2005 година.